Rīgas iela (Liepāja)
Šis raksts ir par ielu Liepājā. Par citām jēdziena Rīgas iela nozīmēm skatīt nozīmju atdalīšanas lapu. Rīgas iela ir iela Liepājā, kas atrodas Jaunliepājas apkaimē. Rīgas iela sākas krustojumā ar Jūras ielu, Kārļa Zāles laukumu un Lielo ielu, bet beidzas krustojumā ar Dzelzceļnieku ielu. Aptuvenais ielas garums ir 1300 metri un to visā garumā sedz akmens bruģis. Kustība pa Rīgas ielu norit gan pa vienu joslu, gan divām. No krustojuma ar Raiņa ielu līdz krustojumam ar 1905. gada ielu satiksme notiek vienā virzienā, bet pārējos ielas posmos satiksme notiek divos virzienos. Pa Rīgas ielu kursē tramvajs. Ielas apbūve galvenokārt sastāv no koka un mūra ēkām, kas celtas laikā pirms Otrā pasaules kara. Rīgas ielā 50 atrodas Liepājas Draudzīgā aicinājuma vidusskola, Rīgas ielā 54a atrodas Liepājas tramvaja depo, bet Rīgas ielā 71 atrodas Liepājas stacija. Iela izveidota pie 1871. gadā atklātās dzelzceļa stacijas. Sākotnējais ielas nosaukums bija Vakzāles jeb Bānūža iela (vācu: Bahnhof Strasse). 1932. gadā ielu nosauca par Krišjāņa Barona ielu, bet 1940. gadā pārdēvēja par Rīgas ielu.